CELEX: 32014D0224
Language: lv
Date: 2014-04-16 00:00:00
Title: 2014/224/ES: Komisijas Īstenošanas lēmums ( 2014. gada 16. aprīlis ) par noteiktā daudzuma vienību pārskaitījumu Kioto protokola līgumslēdzējai pusei, kurai ir konts Somijas reģistrā (izziņots ar dokumenta numuru C(2014) 2475)

23.4.2014   
            
            
               LV
            
            
               Eiropas Savienības Oficiālais Vēstnesis
            
            
               L 119/75
            
         KOMISIJAS ĪSTENOŠANAS LĒMUMS
   (2014. gada 16. aprīlis)
   par noteiktā daudzuma vienību pārskaitījumu Kioto protokola līgumslēdzējai pusei, kurai ir konts Somijas reģistrā
   (izziņots ar dokumenta numuru C(2014) 2475)
   (2014/224/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 25. aprīļa Lēmumu 2002/358/EK par ANO Vispārējai konvencijai par klimata pārmaiņām pievienotā Kioto protokola apstiprināšanu Eiropas Kopienas vārdā un no tā izrietošo saistību kopīgu izpildi (1) un jo īpaši tā 3. pantu,
   tā kā:
   
               (1)
            
            
               Komisijas Lēmumā 2006/944/EK (2) Savienībai un tās dalībvalstīm ir noteikti atbilstīgie emisiju līmeņi pirmajam saistību periodam saskaņā ar Kioto protokolu.
            
         
               (2)
            
            
               Ar Komisijas Lēmumu 2010/778/ES (3) groza Lēmumu 2006/944/EK, nosakot Savienībai un katrai dalībvalstij galīgos attiecīgo emisiju līmeņus un nosakot, ka galīgā aritmētiskā starpība 19 357 532 tonnu oglekļa dioksīda ekvivalenta apmērā starp Savienībai piešķirto daudzumu un dalībvalstīm piešķirto daudzumu summu jāsedz ar Savienības piešķirtām noteiktā daudzuma vienībām. Turklāt minētajā lēmumā paredzēts pārskaitījums no Savienības reģistra piecu miljonu šo noteiktā daudzuma vienību apmērā Kioto protokola pusei, kurai ir konts Dānijas reģistrā.
            
         
               (3)
            
            
               Saistībā ar Lēmuma 2010/778/ES pieņemšanu tika atzīts, ka piecu miljonu noteiktā daudzuma vienību pārskaitījums Dānijai neskar īpašumtiesības uz atlikušo Savienības aritmētisko pārpalikumu.
            
         
               (4)
            
            
               ANO Vispārējās konvencijas par klimata pārmaiņām (UNFCCC) līgumslēdzēju pušu 17. konferencē, kas 2011. gada decembrī norisinājās Durbanā un vienlaikus bija Kioto protokola līgumslēdzēju pušu sanāksme, tika pieņemts līgumslēdzēju pušu konferences Lēmums 2/CMP.7 (“Durbanas lēmums”). Minētajā lēmumā ir izklāstīti uzskaites noteikumi, kuri piemērojami zemes izmantošanas, zemes izmantošanas maiņas un mežsaimniecības (LULUCF) sektoram otrajā saistību periodā saskaņā ar UNFCCC Kioto protokolu (“Kioto protokols”).
            
         
               (5)
            
            
               Durbanas lēmums būtiski atšķiras no iepriekšējiem uzskaites noteikumiem, par kuriem saskaņā ar Kioto protokolu tika panākta vienošanās attiecībā uz pirmo saistību periodu. Līgumslēdzēju pušu konferences, kas vienlaikus bija Kioto protokola līgumslēdzēju pušu sanāksme, Lēmumā 16/CMP.1, kurš tika pieņemts UNFCCC līgumslēdzēju pušu 11. konferencē 2005. gada decembrī Monreālā, ir noteikti ierobežojumi, kā izklāstīts minētā lēmuma pielikumā, līgumslēdzēju pušu saistību izpildes nolūkā attiecībā uz pirmo saistību periodu saskaņā ar Kioto protokolu. Turklāt Lēmumā 16/CMP.1 līgumslēdzējām pusēm ir paredzēta iespēja pārsniegt minētos ierobežojumus, kompensējot neto emisijas (“debeti”), kas radušās no apmežošanas, meža atjaunošanas un atmežošanas darbībām saskaņā ar Kioto protokola 3. panta 3. punktu, ar neto piesaisti (“kredīti”), kas radusies no meža apsaimniekošanas darbībām saskaņā ar Kioto protokola 3. panta 4. punktu. Minētais uzskaites noteikums parasti tiek saukts par kompensācijas noteikumu. Durbanas lēmumā šāds noteikums otrajam saistību periodam saskaņā ar Kioto protokolu nav paredzēts.
            
         
               (6)
            
            
               Durbanas lēmumā izklāstītajos uzskaites noteikumos ir paredzēts ierobežojums tādu kredītu izmantošanai, kas radušies no meža apsaimniekošanas darbībām, lai uzskaitītu emisiju samazināšanas saistības otrajā saistību periodā saskaņā ar Kioto protokolu. Saskaņā ar minēto lēmumu līgumslēdzēja puse nevar izmantot vairāk kā 3,5 % no minētās līgumslēdzējas puses emisiju kredītiem, kas radušies no meža apsaimniekošanas darbībām, atskaitot LULUCF, tās bāzes gadā vai periodā, kas paredzēts emisiju samazināšanas saistību izpildei.
            
         
               (7)
            
            
               Izmaiņas LULUCF uzskaites noteikumos, kas izklāstītas Durbanas lēmumā, būtiski ietekmē veidu, kādā līgumslēdzējas puses uzskaita LULUCF darbības otrajā saistību periodā. Tā kā zemes nozarē ir liela ģeogrāfiskā daudzveidība un šajā sakarībā valstīs ir ļoti dažādi apstākļi, ietekme uz dalībvalstīm ir ļoti atšķirīga. Kompensācijas noteikuma izslēgšana no Durbanas lēmumā izklāstītajiem uzskaites noteikumiem ietekmē līgumslēdzēju pušu saistību izpildi otrajā saistību izpildes periodā saskaņā ar Kioto protokolu. Šī situācija ir īpaši būtiska mežiem bagātām valstīm, ņemot vērā, ka LULUCF sektora apstākļi atšķiras atkarībā no valsts.
            
         
               (8)
            
            
               Padome 2012. gada 9. marta secinājumos atzīst kompensācijas uzskaites noteikuma izmaiņu ietekmi otrajā saistību izpildes periodā saskaņā ar Kioto protokolu, atzīstot “īpašās iezīmes, kas raksturīgas valstīm ar lielām mežu platībām, jo īpaši attiecībā uz ierobežotajām iespējām emisijas saistībā ar apmežošanu, meža atjaunošanu un atmežošanu kompensēt ar siltumnīcefekta gāzu aizvien lielāku piesaisti, kuras pamatā ir mežu apsaimniekošana”. Tajā pašā laikā Padome aicina Komisiju “izskatīt iespējas nolūkā rast apmierinošu risinājumu, vienlaikus nodrošinot ekoloģisko integritāti”.
            
         
               (9)
            
            
               Padome arī atzina mežiem bagāto valstu īpašo situāciju 2012. gada procesa laikā, kura rezultātā tika pieņemts Eiropas Parlamenta un Padomes 2013. gada 21. maija Lēmums Nr. 529/2013/ES par uzskaites noteikumiem attiecībā uz siltumnīcefekta gāzu emisijām un piesaisti, kas rodas darbībās, kuras saistītas ar zemes izmantošanu, zemes izmantošanas maiņu un mežsaimniecību, un par informāciju par rīcību, kas saistīta ar šīm darbībām (4), kā atspoguļots atsaucē uz vides apstākļiem mežiem bagātās valstīs, kas iekļauta minētā lēmuma preambulā.
            
         
               (10)
            
            
               Somija ir vairākkārt paudusi bažas par tās “debetiem” saistībā ar atmežošanu attiecībā uz LULUCF sektoru Durbanas lēmumā mainītā kompensācijas noteikuma dēļ. Šķiet, ka Durbanas lēmuma piemērošana ietekmē Somiju īpašā un unikālā veidā. Pašreizējie novērtējumi liecina, ka Somija ir vienīgā dalībvalsts, kurai gada ierobežojums 3,5 % nozīmētu, ka tā, uzskaitot savas saistības otrajā saistību periodā saskaņā ar Kioto protokolu, nevar segt savus “debetus”, kas radušies no apmežošanas, meža atjaunošanas un atmežošanas darbībām, ar kredītiem, kas radušies no meža apsaimniekošanas darbībām.
            
         
               (11)
            
            
               Lai ņemtu vērā Somijas īpašo un unikālo situāciju, Savienībai būtu Somijai jāpārskaita kopējais apjoms, kuram nebūtu jāpārsniedz desmit miljoni noteiktā daudzuma vienību, no aritmētiskā pārpalikuma, kas paredzēts Lēmumā 2006/944/EK, kas grozīts ar Lēmumu 2010/778/ES. Šā kopējā apjoma vienīgajam mērķim vajadzētu būt vienreizējai kompensācijai Somijai par kompensācijas noteikuma izmaiņu ietekmi tādā mērā, cik tas ir nepieciešams, lai tā varētu ievērot saistības otrajā saistību ievērošanas periodā saskaņā ar Kioto protokolu.
            
         
               (12)
            
            
               Šis pārskaitījums būtu jāveic pēc iespējas drīz un pirms atbilstības laikposma beigām attiecībā uz pirmo saistību periodu saskaņā ar Kioto protokolu, ja vien Savienības reģistrā ir pieejamas noteiktā daudzuma vienības un tad, kad būs nokārtotas vai beigušas pastāvēt saistības attiecībā uz Horvātiju, kas izklāstītas Līguma par Horvātijas pievienošanos Protokolā par dažiem pasākumiem, kas saistīti ar atbilstīgi Apvienoto Nāciju Organizācijas Vispārējās konvencijas par klimata pārmaiņām Kioto protokolam piešķirto noteiktā daudzuma vienību iespējamu vienreizēju pārskaitīšanu Horvātijas Republikai, kā arī par attiecīgu kompensēšanu (5).
            
         
               (13)
            
            
               Somijai jāizmanto minētās noteiktā daudzuma vienības, nepārsniedzot kredītus, kas radušies no meža apsaimniekošanas darbībām Somijā un ko nav atļauts izmantot saskaņā ar Durbanas lēmuma pielikuma 13. punktu. Komisija ir pienācīgi ņēmusi vērā Somijas apņemšanos anulēt visas noteiktā daudzuma vienības, kas pēc šīs pārskaitīšanas būs palikušas otrā saistību perioda beigās.
            
         
               (14)
            
            
               Šajā lēmumā paredzētie pasākumi ir saskaņā ar Klimata pārmaiņu komitejas atzinumu,
            
         IR PIEŅĒMUSI ŠO LĒMUMU.
   1. pants
   1.   Ne vairāk kā desmit miljoni (10 000 000) noteiktā daudzuma vienību, kas minētas Lēmuma 2006/944/EK 2. pantā, tiek darīti pieejami, lai Somija varētu izpildīt savas saistības otrajā saistību periodā saskaņā ar Kioto protokolu.
   Savienības reģistra centrālais administrators pēc iespējas drīz un pirms saskaņā ar Kioto protokolu noteiktā pirmā saistību perioda atbilstības laikposma beigām pārskaita minēto noteiktā daudzuma vienību kopējo apjomu, kurš nepārsniedz desmit miljonus (10 000 000), Kioto protokola līgumslēdzējai pusei, kurai ir konts Somijas reģistrā.
   2.   Panta 1. punktā minētais pārskaitījums būtu jāveic, ja vien Savienības reģistrā ir pieejamas noteiktā daudzuma vienības un tad, kad būs nokārtotas vai beigušas pastāvēt saistības attiecībā uz Horvātiju, kas izklāstītas Līguma par Horvātijas pievienošanos Protokolā par dažiem pasākumiem, kas saistīti ar atbilstīgi Apvienoto Nāciju Organizācijas Vispārējās konvencijas par klimata pārmaiņām Kioto protokolam piešķirto noteiktā daudzuma vienību iespējamu vienreizēju pārskaitīšanu Horvātijas Republikai, kā arī par attiecīgu kompensēšanu.
   2. pants
   Šis lēmums ir adresēts dalībvalstīm.
   
      Briselē, 2014. gada 16. aprīlī
      
         
            Komisijas vārdā –
         
            Komisijas locekle
         
         Connie HEDEGAARD
      
   
   
      (1)  OV L 130, 15.5.2002., 1. lpp.
   
   
      (2)  OV L 358, 16.12.2006., 87. lpp.
   
   
      (3)  OV L 332, 16.12.2010., 41. lpp.
   
   
      (4)  OV L 165, 18.6.2013., 80. lpp.
   
   
      (5)  OV L 112, 24.4.2012., 92. lpp.